
Livia Briatore gikk opp metalltrinnene til den smale flykabinen. Hjertet hennes slo så hardt at hun følte vibrasjonene helt ut i hårtuppene. Solen var i ferd med å gå ned, og det gryende mørket passet perfekt til mørket som hadde utviklet seg inni henne de siste månedene.

Kabinpersonalet, de samme som første gang hun gikk om bord i dette flyet for mer enn to år siden, ønsket henne hjertelig velkommen, men med et spørrende uttrykk i øynene.

Livia smilte anstrengt tilbake. Hennes første smil på fire måneder.

Hun var kvalm av nervøsitet. Hun bet tennene sammen, rettet ryggen, løftet haken og gikk inn i den luksuriøse kabinen der hun skulle tilbringe de neste tjueseks timene med å fly til Fiji.

Sansene hennes ble øyeblikkelig overveldet av den velkjente lukten av det eksklusive setetrekket, blandet med en duft av musk og sitron fra mannen på et av skinnsetene. Han hadde en åpen pc foran seg.

Smerten i magen fikk henne nesten til å krøke seg sammen.

Den første gangen Livia hadde gått om bord i dette flyet, hadde hjertet hennes banket av spenning og forventning. Kroppen hennes hadde vært overveldet av helt nye følelser.

Første gangen i dette flyet, som tok av fra den samme flyplassen i Roma, hadde hun følt seg lykkeligere enn hun trodde var mulig. Mannen, hvis oppmerksomhet i øyeblikket var rettet mot den bærbare datamaskinen, hadde knapt vært i stand til å vente til de tok av med å dra henne inn på soverommet for å elske med henne.

Det eneste som var igjen av lidenskapen som hadde fått dem til å gifte seg innen en måned etter at de møttes, var aske.

Hun blunket vekk de smertefulle minnene, og tvang de blytunge bena fremover.

Hun hadde inngått et løfte som hun ville holde, uansett hvor smertefullt det var.

Flyet hadde fire luksuriøse vindusseter mot hverandre, med en passasje mellom. Massimo hadde satt opp skilleveggen sin, og da hun satte seg på setet diagonalt overfor hans, var skoene hans det eneste hun kunne se av ham. De var like blanke og nypussede som de alltid hadde vært, et trekk ved ham som hun hadde funnet uimotståelig. Mannen hennes var den minst forfengelige mannen hun noensinne hadde møtt, men han tok alltid vare på skotøyet sitt.

Hun festet sikkerhetsbeltet og foldet hendene hardt, så hun ikke skulle gi etter for trangen til å bite negler. Hun hadde tatt en kostbar gelbehandling på dem dagen før, noe som skjulte at hun bet negler. Hun ville ikke at Massimo skulle se dem sånn. Hun ville ikke at han skulle se noen tegn på at hun hadde kjærlighetssorg.

Hun hadde slikket sårene og tatt seg sammen. Det var det eneste positive ved barndommen hennes; den hadde lært henne hvordan hun skulle overleve.

Hun ville overleve de neste fire dagene også. Fire dager, og så skulle hun aldri se ham igjen.

Kapteinens stemme hørtes over høyttaleren, informerte dem om at de var klare til å ta av. Ordene hans fikk Massimo til å reagere. Han fjernet skilleveggen idet han lukket pc-en og la den vekk, deretter festet han setebeltet. Han kastet ikke så mye som et blikk bort på henne, mens Livia la merke til hver bevegelse han gjorde. Hjertet hennes svulmet ved synet av musklene under den eksklusive marineblå skjorten. Ermene var uvørent rullet opp, og han hadde unnlatt å kneppe igjen de øverste knappene. Ingen tvil om at han hadde revet av seg slipset, som han måtte ha på seg på konferansen, i samme øyeblikk som han hadde forlatt stedet. Som en person med uortodokse synspunkter, fulgte Massimo reglene bare når han anså det nødvendig. Hun antok at han hadde vært æresgjest på ingeniørkonferansen i London og derfor tatt seg bryet med å kle seg i en passende skjorte.

Den eneste grunnen til at Livia visste at han hadde vært i London, var at den personlige assistenten hans tilfeldigvis hadde nevnt det i en e-post til henne da de hadde satt opp dagens program.

Det var ikke før flyet takset bortover rullebanen at de uttrykksfulle, brune øynene hun en gang hadde stirret inn i med undring, endelig møtte blikket hennes. Det var et raskt blikk, før han vendte oppmerksomheten mot vinduet ved siden av seg, men det var nok til at det veltet seg i magen hennes og at halsen snørte seg sammen.

Hun hadde blitt kjent med Massimos ansikt lenge før de hadde møtt hverandre. Da hun hadde jobbet som hans bestefars personlige sykepleier, hadde hun stirret på det store Briatore-familieportrettet som hang i stuen hans utallige ganger. Blikket hennes hadde alltid blitt dratt mot det eneste familiemedlemmet med et tilsynelatende påtvungent smil. Det var et vakkert ansikt. Langt og smalt med høye kinnben, en kraftig romersk nese og en bred, fyldig munn. Det var ansiktet til en kameleon, passende for en bygningsarbeider, bankmann eller en poet. At det tilhørte en av verdens rikeste menn, var irrelevant. Hun ville vært tiltrukket av det ansiktet uansett hvem det tilhørte.

Å se ham i virkeligheten for første gang, i kirken da søsteren hans giftet seg, hadde vært som å få sugd all luften ut av seg.

Den første gangen hun hadde sett ham smile ordentlig, hadde hun smeltet som om hun var blitt injisert med flytende solskinn. Hun hadde fått frem det smilet hos ham. Hun husket ikke hva hun hadde sagt, bare at hun, etter flere timer med lange sideblikk på hverandre gjennom bryllupseremonien og den offentlige fotograferingen, hadde gått bort til baren i resepsjonen. Hun visste det, selv før hun hadde snudd på hodet, at han vil komme og stille seg ved siden av henne. Tungen hennes, som vanligvis var sylskarp, hadde slått knute på seg. Hun husket ikke helt hva hun hadde sagt for å fremkalle det smilet, men fra det øyeblikket ble den pinlige stemningen borte, og det føltes som om de alltid hadde kjent hverandre.

Og nå klarte han ikke engang å få seg til å se på henne.

Hun kunne ikke forstå hvordan de skulle klare å komme seg gjennom en helg sammen med familien hans, feire bursdagen til bestefaren hans, late som om de fremdeles var sammen.

*

Massimo så et opplyst Roma forsvinne bak skyene og forsøkte å få orden på de kaotiske tankene.

Da han hadde takket ja til å holde et foredrag på teknologikonferansen i London, hadde det virket fornuftig å fly til Roma etterpå og plukke opp Livia på veien. Det hadde vært logisk.

Han hadde regnet med at det ikke ville bli noe problem nå som de hadde vært fra hverandre i fire måneder. Han hadde overhodet ikke savnet henne. Ikke at det hadde vært tid til å savne henne heller, så opptatt som han hadde vært. Uten en temperamentsfull kone som krevde oppmerksomheten hans, hadde han kunnet vie all sin tid til forretningene sine, slik han gjorde før hun hadde brast inn i livet hans og snudd opp ned på det. Samme dag som hun forlot ham, hadde han kjøpt en seng og plassert på kontoret sitt. Et tidligere forslag fra ham som hadde gjort henne rasende. Han hadde stort sett sovet der siden. Det var langt mer komfortabelt enn å ligge under et teppe på sofaen, slik han hadde gjort de kveldene han hadde jobbet sent og bestemt seg for at det ikke var noe poeng i å kjøre hjem.

Han hadde ikke forventet at det skulle begynne å bruse i blodet og at hendene hans skulle bli klamme bare ved å lande i hjembyen hans og å være under den samme himmelen som henne igjen.

Og nå som hun var her, i kabinen i flyet hans, hadde alle cellene i kroppen hans, som hadde ligget i dvale hele denne tiden, våknet til live igjen.

Han forbannet den logiske hjernen sin. Hvorfor hadde han ikke insistert på at hun skulle fly til Los Angeles, der han skulle tanke opp, og gå om bord i flyet hans der? Han kunne ikke ha bedt henne om å fly hele veien til Fiji uten ham – det ville underslå hele planen med at hun skulle være med dit – men han kunne ha ordnet ting så de bare hadde trengt å tilbringe minimalt med tid sammen på flyet hans. Ikke de tjueseks timene det ville ta å reise til den andre siden av jorden.

Under tilbaketuren skulle han fly sammen med henne til Australia og så chartre et fly til å fly henne tilbake til Italia.

Han hadde ramset opp alle de unnskyldningene han klarte å komme på for å unngå å ta henne med seg, men alt hadde kokt ned til én ting. Dette gjorde de for bestefaren hans, Jimmy Seibua. Hans kjære bestefar, som hadde tatt et cruise fra Roma til Fiji sammen med familien og en hær av medisinsk personell, og hadde ankommet øya for tre dager siden. Denne helgen var det eneste som hadde holdt bestefaren i live, dette ene, siste besøket i hjemlandet som han hadde forlatt som tjuetoåring. Det hadde gitt ham den gnisten som skulle til for å slå alle odds. Jimmy kunne feire sin nittiårsdag på en av Fijiøyene, nå eid av Massimo, sammen med familien han elsket. Bestefaren betraktet Livia som en del av familien. Han elsket henne som et barnebarn. Den eneste ulempen ved at Massimo hadde giftet seg med henne, var at han hadde mistet sin personlige sykepleier som hadde pleiet ham så omsorgsfullt gjennom hans første kamp mot kreften.

Og uansett hva han måtte føle for sin fraseparerte kone nå, så visste Massimo at Livia elsket Jimmy også.

«Har du tenkt å overse meg under hele flyturen?»

Massimo strammet kjeven idet Livias hese stemme trengte inn i sansene hans. Hun snakket italiensk, morsmålet deres.

Det var det som var typisk hans kone. Hun var alltid direkte. Hvis det var noe hun ikke var fornøyd med, sørget hun garantert for at du fikk vite det. En lang stund hadde gjenstanden for hennes misnøye vært Massimo. Hennes erklæring om at hun ville gå fra ham, hadde ikke kommet som noen overraskelse, bare en lettelse. Ekteskapet med Livia hadde gått fra å være lidenskapelig og energigivende til å bli en ren krigssone. Og hun undret seg over hvorfor han hadde tilbrakt så mye tid på jobben? Nettene de hadde tilbrakt sammen de siste par månedene hadde vært med den kalde ryggen hennes bestemt vendt mot ham.

Han svelget tilbake den plutselige klumpen i halsen og så direkte på henne.

Klumpen han hadde prøvd å kvitte seg med vokste, men han åpnet munnen og tvang ordene ut. «Du har klippet håret.»

Det vakre, tykke hasselbrune håret som hadde nådd henne til korsryggen, falt nå i myke krøller rundt skuldrene hennes. Det var lysere også, honningfargede striper blandet omstendelig med hennes egen naturlige farge. Livia var ikke den vakreste kvinnen i verden, men i hans øyne var hun fantastisk. Det var hele kombinasjonen. Et sexy fyrverkeri med en rå latter. Han hadde hørt den latteren gjalle mellom veggene i kirken mens de ventet på at søsteren hans, bruden, skulle komme. Og da han fikk øye på kvinnen bak den, følte han at grunnen ble borte under ham. Han hadde grepet den første anledningen han hadde til å snakke med henne, og var blitt fortapt av den nysgjerrige personligheten hennes. Han hadde falt pladask. I Livia hadde han funnet den kvinnen han innerst inne hadde lett etter. Det var i alle fall det han trodde.

Hun sperret opp de mørke, uttrykksfulle øynene, før en sjokkert latter unnslapp henne. «Er det det eneste du har å si?» Hun ventet ikke på svar, men løsnet setebeltet og kom seg bena.

Hun hadde gått ned i vekt, registrerte han forvirret.

De fristende, fyldige leppene hennes var stramme idet hun strente forbi ham, og et øyeblikk etter lukket baderomsdøren seg hardt igjen etter henne.

Massimo gned seg over kjeven og forsøkte å trekke pusten dypt.

Han hadde ikke forventet at dette skulle bli lett, men det var tusen ganger vanskeligere enn det han hadde sett for seg.

Livia satt på det lukkede toalettsetet og klemte armene rundt brystet, tvang tilbake tårene som presset seg på. Hun hadde ikke forventet å bli så overveldet av kaotiske følelser, eller at det skulle verke sånn i brystet hennes.

Hun hadde felt nok tårer for denne mannen.

Sannheten var at Massimo aldri hadde elsket henne. Og det måtte hun ikke glemme.

Men hun hadde elsket ham. Dypt og inderlig.

Mens han hadde knust hjertet hennes.

Det verste var at han ikke skjønte det. Til tross for sin høye intelligens, hadde ektemannen en emosjonell dybde på linje med en meitemark. Hun hadde bare vært for blind til å se det.

Hun lukket øynene og trakk pusten tre ganger.

Det var ingen grunn til at hun skulle drive seg selv til vanvidd med tankene sine. Hun hadde elsket ham en gang, og det var ekkoet av den kjærligheten som fremdeles slo i hjertet hennes. Ikke noe annet. Hun elsket ham ikke lenger. Hun var bare der for å holde det løftet hun hadde gitt ham den dagen han hadde latt henne gå uten så mye som et ord for å prøve å overtale henne til å bli.

Han hadde ønsket at hun skulle dra. Han hadde vært lettet. Hun hadde sett det i øynene hans.

Tre dype åndedrag til, og hun kom seg på bena igjen og trakk ned i det ubrukte toalettet.

Hun var Livia Briatore, tidligere Livia Esposito, datter av Pietro Esposito, Don Fortunatos mest pålitelige medlem og høyre hånd inntil faren ble drept da hun bare hadde vært åtte år gammel. Hun var blitt oppdratt i Secondigliano, omgitt av rus og brutal vold, og hun hadde tidlig måttet lære seg å ikke å vise frykt. Ikke å vise noe i det hele tatt.

Å flykte fra Napoli for å studere til sykepleier i Roma hadde vært som å lære å puste. Det hadde ikke vært lett å senke forsvaret – konstant å se seg over skulderen når hun gikk på gaten, var en vane det hadde tatt mange år å bryte. Men hun hadde tvunget seg selv til å etablere et nytt liv for seg selv, og gleden det hadde gitt henne hadde vært verdt sorgen over å bli adskilt fra søsknene sine. Livet hadde gått fra å være en konstant knute i magen til å bli et eventyr. Hun hadde lært å le. Og sammen med Massimo hadde hun lært å elske.

Men den beskyttende barrieren hennes hadde aldri sluppet taket helt. Den hadde sittet inni henne i vente på å sprette opp igjen.

For å komme seg gjennom de neste fire dagene, ville hun trenge den barrieren. Hun trengte å holde forsvaret oppe, ikke som beskyttelse mot Massimo, men som beskyttelse mot sitt eget tåpelige hjerte.

Hun gikk tilbake til plassen sin, og ble ikke overrasket over at Massimo var i gang med å jobbe på pc-en sin igjen.

Denne gangen løftet han blikket fra skjermen for å se på henne. «Jeg har bestilt kaffe til oss. Vil du ha noe å spise?»

«Jeg har spist», svarte hun med påtatt høflighet, uten å tilføye at alt hun hadde spist den dagen var en halv toast. Hun hadde vært for anspent til å orke mer. Nedtellingen til å se Massimo igjen hadde ødelagt den lille likevekten hun hadde opparbeidet seg.

Det var neppe særlig overraskende at det var en anspent stemning mellom dem, men de hadde en lang flytur foran seg, og hun ønsket ikke å tilbringe den i ubehagelig stillhet. «Hvordan har du hatt det?»

Han skar en grimase og vendte oppmerksomheten mot pc-en sin igjen. «Travelt.»

Hun gravde de kunstige neglene sine ned i lårene. Som hun hatet det ordet. Det var det ordet han alltid brukte for å rettferdiggjøre at han aldri var der. «Har du det for travelt til å la være å jobbe i fem minutter for å prate?»

«Jeg har noen data jeg må tolke og en analyse jeg må få sendt.»

For to år siden ville han ha forklart både dataene og analysene for henne, antatt, med rette, at hun ville finne det interessant. Sannheten var at hun hadde funnet alt ved Massimo interessant. Forlokkende. Måten hjernen hans fungerte på hadde aldri sluttet å forbause henne. Og hvordan kunne den det? Dette var mannen som hadde brukt tiden da pc-en hans hadde vært nede til å utvikle et webbasert spill som hadde tatt verden med storm, og som hadde solgt for to hundre tusen amerikanske dollar. Pengene hadde vært krumtappen for flyttingen hans til USA, der han hadde dannet sitt eget selskap, Briatore Technologies, samtidig som han tok en doktorgrad i energifysikk, etterfulgt av enda en doktorgrad i anvendt fysikk og materialvitenskap. Selskapet hans, som han fremdeles var eneeier av, hadde tusenvis av ansatte over hele verden og utviklet miljøvennlige løsninger for mange av verdens største utfordringer knyttet til karbonutslipp. Han hadde som mål egenhendig å redde planeten. At han hadde tjent en formue i løpet av prosessen, var mer eller mindre tilfeldig. For bare en måned siden hadde han vært på topp-tretti-listen over verdens mest innflytelsesrike mennesker og på topp-femti over de rikeste i verden. Det ville ha vært så enkelt for ham å få henne til å føle seg dum, men det hadde aldri skjedd. Hvis det var noe hun ikke forsto, som var det meste når det gjaldt jobben hans, så forklarte han det bare tålmodig, men aldri belærende. Ansiktet hans lyste opp når hun forsto de fineste detaljene av noe, for eksempel hvordan et litium-ion-batteri fungerte og hvilken betydning karbonopptak hadde i praksis.

Hun hadde vært så betatt av denne mannen; flink, rik, suksessfull og med et ansikt og en kropp som enhver gud ville misunne ham. Han hadde virket like fortapt i henne, så hun hadde ikke innsett de følelsesmessige begrensningene hans. Idet det første anfallet av begjær var over, hadde han trukket seg tilbake til den altoppslukende verdenen han hadde skapt for seg selv. Gått i dekning fra den kvinnen han hadde giftet seg med.

Hun skulle ønske hun skjønte hva hun hadde gjort for å få ham til å trekke seg unna henne, men for hver gang hun forsøkte å få ham til å åpne seg, trakk han seg bare lenger inn i skallet sitt.

Stillheten, som ble avbrutt av Massimos tastelyder, ble stadig mer knugende.

Hun betraktet ham der han jobbet. Den velkjente rynken av konsentrasjon var etset inn mellom brynene hans. Hvordan klarte han å stenge hennes ute så effektivt?

Men da hun betraktet ham, la hun merke til små forandringer. Det hadde kommet noen hvite striper i håret hans, og det virket som om han hadde gitt fullstendig blaffen i å barbere seg. Han hadde mørke ringer rundt øynene, som om han hadde gitt opp sovingen sammen med barberingen. Ikke at han noen gang hadde sovet så mye. Hjernen hans hadde det for travelt til å sove.

Livia svelget unna ubehaget som krøp gjennom henne. Massimo var trettiseks år gammel, gammel nok til ikke å ta vare på seg selv hvis det var det han ville.

Han rakte hånden fraværende frem etter den sterke, svarte kaffen ved siden av pc-en og tok en stor slurk. Oppmerksomheten hans vek ikke fra skjermen et øyeblikk. Han tastet noe mer på pc-en. Lyden minnet om negler som ble dratt nedover en tavle.

Plutselig fikk hun nok, kom seg opp på bena, tok de tre stegene og klappet sammen pc-en hans.

Massimo bet tennene sammen og la en beskyttende hånd på pc-en for å hindre Livia fra å ta tak i den og kaste den i gulvet. «Hva var det der for noe?»

Selv om hun var liten av vekst, var tilstedeværelsen hennes i øyeblikket større enn livet selv, og akkurat da, stående over ham, virket hun enorm. Raseriet bølget ut av henne. «Vi har vært i luften i en time, og du har ikke sagt mer enn ti ord til meg.»

«Tjueseks», rettet han henne gjennom sammenbitte tenner. «Jeg har sagt tjueseks ord.»

«Og nå er du både pedantisk og uforskammet.» Hun strøk en hånd gjennom håret. «Hvordan skal vi klare å overbevise bestefaren din og resten av familien din om at vi fremdeles er sammen, hvis du hverken vil se på meg eller snakke med meg?»

«Jeg er ikke uforskammet. Dette er en veldig viktig periode for meg. På mandag kjører vi prototypene på …»

«Det gir jeg blaffen i», hylte hun. «Uansett hva du jobber med, det spiller ingen rolle. Jeg er her for å gjøre deg en tjeneste til ære for bestefaren din. Det minste du kan gjøre er å behandle meg med respekt.»

«Jeg beklager hvis jeg har oppført meg respektløst overfor deg», svarte han stivt, og bet i seg et skarpt: Hva hadde du forventet? Det var Livia som hadde dratt fra ham, ikke omvendt. Det var hun som hadde ledd ham opp i ansiktet da han hadde foreslått at de skulle få et barn. Hvordan forventet hun at han skulle oppføre seg overfor henne? Han visste verken hva han skulle si eller gjøre. Å fokusere på skjermen var det eneste verktøyet han hadde for å få ut de kaotiske følelsene som drev gjennom ham. Det var nesten ikke til å tro at de følelsene fremdeles var der, men Livia hadde alltid vært i stand til å fremkalle sterke følelser hos ham. Følelser det ikke var rom for i hans verden, følelser som stakk langt dypere enn rent begjær og vennskap. Hun tok for mye plass i hodet hans. Hun distraherte ham.

«Jeg vil ikke ha unnskyldningene dine. Du mener det ikke. Det gjør du aldri. Unnskyldningene dine er meningsløse.»

Det var en beskyldning hun hadde slengt mot ham mange ganger og som vanligvis bare førte til at hun ble enda sintere, noe som bare ble enda verre når han nektet å engasjere seg. Massimo kunne ikke fordra meningsløse konfrontasjoner, han anså det som bortkastet energi, og fikk bare lyst til å gå sin vei når hun nektet å høre på fornuft.

Men akkurat nå fantes det dessverre ingen steder å gå. Å flykte til.

Å klare å beholde kontrollen over sitt eget temperament – å beholde hodet kaldt når alle rundt ham mistet kontrollen, var noe han var stolt av. Massimo trakk pusten langsomt gjennom nesen og stirret på det sinte ansiktet hennes. «Det jeg jobber med nå er viktig, og jeg er ferdig før vi lander i Los Angeles. Vi kan bruke tiden mellom Los Angeles og Fiji til å prate, hvis du vil.»

Hun lo gledesløst og dumpet ned i setet overfor ham. Stirret på ham. «Flott. Du gjør meg en stor tjeneste ved å prate med meg hvis jeg vil. Du er så altfor snill.»

Hun foldet armene over brystet, løftet brystene ørlite grann. Han visste at hun ikke hadde gjort det bevisst. Intimiteten mellom dem hadde dødd lenge før hun avsluttet selve ekteskapet, men det distraherte ham tilstrekkelig til å rokke litt ved forsvarsverkene hans.

Livia hadde en kropp som kunne få en mann til å gråte. Selv når hun var kledd som nå, helt tildekket av en ettersittende, bleket jeans og en svart genser med rullehals, kunne man ikke unngå å se kurvene hennes. Den første gangen han hadde elsket med henne, trodde han at han hadde dødd og var kommet til himmelen. Hennes uskyld hadde både overrasket ham og gledet ham. Overrasket ham fordi han aldri ville ha trodd at en tjuefire år gammel kvinne med en sånn rå latter, og som fremsto som så selvsikker, kunne være jomfru. Gledet ham fordi det hadde merket henne som hans på en primitiv måte han aldri hadde opplevd før.

Sex hadde aldri vært noe stort behov hos ham. Da han hadde skutt i været etter å ha vært en kort, tynn tenåring, hadde han plutselig oppdaget at kvinnene la seg langflate etter ham, noe som bare hadde økt da han solgte det webbaserte spillet sitt for en formue. Livia var den første kvinnen han hadde hatt sex med. Da de først hadde vært sammen, hadde de ikke klart å holde hendene unna hverandre. For første gang i livet hadde Massimo tatt seg i å være oppslukt av begjær.

Det hadde ikke vært hans valg at de skulle slutte å ha et intimt forhold. Ekteskapet deres var blitt redusert til at de sov med ryggen til hverandre de kveldene han rakk hjem. Det hadde fått ham til å begynne å lure.

Hadde hun fått seg en elsker? Tanken på det sendte en ilende smerte gjennom brystet hans, og et øyeblikk lukket han øynene og pustet tungt.

Han hadde ikke noe med hvorvidt hun hadde fått seg en elsker eller ikke, og det ville være urimelig å forvente at hun skulle leve i sølibat under separasjonen. Hvis det ikke hadde vært for bestefaren hans, så ville de allerede vært skilt.

«Når så du bestefaren din sist?» spurte hun plutselig og skar gjennom forsøket hans på å konsentrere seg om skjermen foran seg.

Livia følte en flyktig tilfredsstillelse idet han hevet blikket for å møte hennes.

«Hvorfor spør du om det?»

«Fordi da jeg så ham dagen før han satte seil mot Fiji, så klaget han over at du ikke hadde tatt kontakt. Jeg sendte Lindy en e-post angående det.»

Lindy var Massimos personlige assistent, en drage av en kvinne som styrte forretningslivet hans. Hun var den eneste som visste at ekteskapet deres bokstavelig talt var over. Men hva angikk deres respektive familier, så var de fremdeles sammen.

Da de hadde giftet seg, hadde Livia håpet at Massimos nye status ville oppmuntre ham til å se mer til familien sin, men sånn hadde det ikke blitt. De to årene de hadde vært sammen, hadde de tilbrakt en jul sammen med familien hans, og det var det. Livia hadde alene tatt utallige turer fra huset deres i Los Angeles til Italia for å besøke den yngste broren sin, og for å stikke innom Massimos familie, som hun forgudet.

De hyppige besøkene hadde fortsatt også etter at de hadde gått hver sin vei. De var vant til at hun kom alene, så Massimos fravær hadde gått ubemerket hen. Bare Madeline, Massimos søster, hadde evnen til å forstå hvis noe var galt, men hun hadde en nyfødt baby å ta vare på, så hennes observasjonsevne var ikke så skarp som den pleide å være. Lengselen som tok form i Livias hjerte da hun holdt Madelines baby, kom i tillegg til lengselen som allerede var der, og hun hadde ikke klart å la være å holde den lille bylten i armene.

Familiene deres ante ikke at hun var tilbake på italiensk jord for godt. Når hun fikk spørsmål om Massimo – som sjelden brydde seg om å sende meldinger til familien sin, og som aldri hadde møtt niesen sin – sa hun at han var opptatt med jobb, glad for å slippe å lyve. Massimo var alltid opptatt med å jobbe. Alltid. Hun hadde jobbet som personlig sykepleier for hans bestefar i ni måneder, og i løpet av den tiden hadde ikke Massimo tatt en eneste tur hjem. Hun hadde akseptert at Massimo hadde det for travelt til å fly hjem fra California regelmessig, men hadde kommet frem til sin egen konklusjon mens hun var gift med ham. Det var ikke timeplanen hans som hindret ham i å tilbringe mer tid sammen med familien. Han var helt enkelt ikke interessert.

Hun skulle være glad når de kunne slutte å late som og kunne fortelle familien hans at de hadde separert seg. Hun hatet å lyve, selv om de bare unnlot å si det som det var.

«Lindy nevnte det», innrømmet han stivt.

«Gjorde du noe med det?»

«Jeg ringte ham på båten. Han hørtes helt ok ut.» Blikket hans falt ned på skjermen igjen.

«Han er ikke ok.» Livias hjerte hadde blitt knust over å se hvor skrøpelig Jimmy hadde blitt. Den eldre, men likevel vitale mannen som hadde kjempet en hard kamp da han ble rammet av kreft, var for svak til å fly hele den lange strekningen til Fiji og tilbake igjen. Det ble bestemt at et cruise var den tryggeste måten å få ham til den andre siden av jorden på. Jimmy ønsket å tilbringe sin nittiårsdag med hele familien rundt seg, se hjørner av verden han aldri hadde besøkt før og en siste gang trå på jorden der han hadde vokst opp.

Alt var for siste gang for ham.

«Jeg vet det.»

«Vil du tilbringe litt tid sammen med ham denne helgen?» spurte hun. Det var ikke noe poeng i å tilføye at det å tilbringe kvalitetstid med Massimo var Jimmys største ønske. Det var foreldrenes største ønske også.

Massimo syntes pengegaven hans var tilstrekkelig. Da han hadde tjent seg opp en formue, hadde han kjøpt nye boliger til alle i familien. Pluss en bil til hver. Størrelsen på de rause gavene hadde økt i takt med formuen hans. Det var Massimo som hadde betalt for den private behandlingen av Jimmys første kreftdiagnose og alle tilhørende utgifter, inkludert Livias lønn som privat sykepleier. Det var Massimo som hadde kjøpt øya som bestefaren kom fra, og brukt en formue på å bygge et kompleks som hele familien kunne bo i. Det var Massimo som tok regningen med å få hele familien til øya. Han hadde hyret et fartøy bare for dem.

Til tross for denne sjenerøsiteten hans, var han tilsynelatende blind for det faktum at familien hans mye heller ville tilbringe tid sammen med ham enn gavene hans. Han virket også blind for det faktum at bestefaren ikke hadde lenge igjen.

«Ja.»

«Slå av datamaskin og mobiltelefon?»

«Det vet du at jeg ikke kan.»

«Jeg vet at du ikke vil.»

Kjeven hans strammet seg. «Vi kan snakke om det senere.»

Hun lo hånlig. «Senere. Selvfølgelig. Alt er senere når det gjelder deg, ikke sant?»

Uten noe varsel slo Massimo knyttneven mot panelet ved siden av setet sitt. «Og alt må fremdeles skje nå for deg. Jeg sa at vi kunne snakke så fort jeg er ferdig med det jeg må gjøre, men du hører som vanlig ikke etter. Dette er viktig og trenger min fulle og hele oppmerksomhet. Hvis du ikke kan vise litt tålmodighet og vente, så foreslår jeg du går inn på soverommet og hviler munnen din litt.»

Massimo nektet å få dårlig samvittighet for utbruddet sitt, selv da han så at Livia ble blek.

Som forventet nektet hun å gi ham det siste ordet, kom seg langsomt på bena og så på ham med glødende øyne. «Hvis det er noen som ikke er i stand til å lytte, så er det deg. Hvis det ikke har noe med den dyrbare jobben din å gjøre, så er det helt uvesentlig for deg. Det er fire måneder siden du så meg sist, og du har ikke engang brydd deg med å spørre om hvordan jeg har hatt det. Hvis jeg hadde den minste tvil om at det å forlate deg var det beste jeg kunne gjøre, så har én time i ditt selskap bekreftet at jeg hadde rett. Du brydde deg aldri om meg. Du har aldri brydd deg om noen.»

Hun gikk sin vei. Ikke til soverommet, men til den opprinnelige plassen sin. Det var en verdighet over måten hun beveget seg på som, til tross for bitterheten som tyknet i luften mellom dem, berørte ham. Livia var en merkelig blanding av seighet og sårbarhet. Det var trekk som hadde rørt ham i begynnelsen, men som etter hvert hadde gjort ham rasende. Seigheten hennes betydde at hun ikke forsto hvordan hun skulle styre unna en krangel, og den underliggende sårbarheten gjorde at hun lett ble såret. Han hadde aldri forstått hva han skulle si for å reparere skaden han utilsiktet hadde påført henne. Etter hvert hadde han gitt opp å prøve. Skilleveggen hennes kom opp, så han kunne ikke lenger se henne.

Massimo sukket lettet og gned seg i øynene. Han hadde ikke sovet på mer enn tjuefire timer og var helt utmattet.

Han ringte i klokken og bestilte en ny kaffe da flyvertinnen kom til syne. Koffein og sukker ville holde ham våken lenge nok til å få analysen unna, og kanskje ville han klare å sove litt etter det.

Han stengte ute Livias hese stemme idet flyvertinnen henvendte oppmerksomheten mot henne. Men han klarte ikke å stenge ute det faktum at hun var der.

Dataene på skjermen foran ham ble tåkete. Hodet hans føltes så tungt. Hele ham føltes tung, en tyngde som presset ham ned, og selv med disse viktige analysene hengende over seg, tok han seg i å tenke på den første tiden av ekteskapet deres, da han hadde trodd at ingenting ville komme mellom dem. Ingenting hadde kommet mellom dem. Bare dem selv.

Livia forsøkte å konsentrere seg om filmen hun hadde valgt ut, men fortellingen passerte som i en tåke. Den første filmen, en komedie, hadde også bare drevet forbi. Denne andre var en kritikerrost triller som garantert ville holde tårekanalene hennes aktive, selv med lyden i øretelefonene skrudd opp på høy styrke for å overdøve den kontinuerlige tappingen til Massimos fingre på tastaturet. Han var det eneste hun klarte å tenke på.

Hvordan hadde det blitt sånn? Hvordan kunne et ekteskap med så mye lidenskap og glede ende opp med slik bitterhet?

En bevegelse fanget oppmerksomheten hennes, og hun tok av seg hodetelefonene og rettet seg opp idet flyvertinnen nærmet seg for å høre om det var noe hun ville ha.

«Et teppe ville være deilig», svarte hun. Airconditionen i Massimos fly var alltid satt på kjølig.

Teppet ble levert, og Livia ble plutselig slått av hvor stille det var i kabinen.

Hun senket skilleveggen og kikket bort på Massimo.

Han hadde sovnet.

Pc-en hans var fremdeles åpen, men mannen selv sov dypt, med munnen lett åpen mens han pustet tungt inn og ut.

Synet fikk det til å snøre seg sammen i brystet hennes, og uten å tenke seg om, kom hun seg på bena og gikk bort til ham.

En lang stund ble hun stående og trekke inn trekkene til mannen hun hadde elsket så høyt. Hans fijianske aner var sterkere hos ham enn hos søsteren hans. Huden hans var olivenfarget, og det tykke håret hadde et skjær av ibenholt. Hun hadde likt det når han hadde glemt å klippe det, og hun hadde tilbrakt mange lykkelige timer med å kose seg i sofaen med ham. Massimo hadde pratet i vei med hodet i fanget hennes. Livia var fornøyd bare med å lytte til den behagelige, dype stemmen hans og å trekke fingene gjennom håret hans. Det var det nærmeste hun hadde kjent av ro i hele sitt liv.

Hun hadde prøvd så hardt å holde på det de hadde hatt, men han hadde glidd bort fra henne like lett som fingrene hennes hadde glidd gjennom håret hans.

Halsen hennes snørte seg sammen, og hun draperte forsiktig teppet, som hun hadde tenkt å bruke selv, over fanget hans. Hun hadde lyst til å trykke på knappen som ville vippe stolen bakover og gjøre den om til en seng, men var redd bevegelsen ville vekke ham. De mørke ringene rundt øynene hans fikk henne igjen til å lure på når han sist hadde hatt en skikkelig natts søvn. Eller sist han hadde spist et skikkelig måltid.

Trangen til å strekke ut hånden og stryke fingene over de høye kinnbena hans, til å kjenne teksturen av huden hans mot hennes, til å dra fingrene gjennom håret hans … rammet henne så hardt at hånden hennes bare var noen centimeter fra ansiktet hans da hun innså hva hun var i ferd med å gjøre, og stoppet seg selv.

Hjertet hennes slo vilt, og et øyeblikk klarte hun ikke å puste.

Hun la hånden på brystet og trakk seg tilbake, redd for å være så nær ham

Redd for hva det gjorde med henne.

Massimo rykket til idet han slo opp øynene, og han blunket forvirret.

Pc-en hans var fremdeles åpen, men den hadde gått over i hvilemodus.

Hadde han sovnet?

Idet han reiste seg opp for å strekke på bena, følte han plutselig at det ble kjølig på lårene og kikket overrasket på teppet som hadde falt ned på gulvet.

Hvor hadde det kommet fra?

Han kikket over på Livia. Skilleveggen hennes var fremdeles oppe, men når han sto oppreist, kunne han se henne tydelig. Hun hadde lent stolen sin bakover og så på tv-skjermen med hodetelefonene på. Et teppe dekket hele kroppen hennes opp til haken.

«La du et teppe over meg?» Han mente ikke å høres så anklagende ut, men tanken på at hun hadde gjort det det …

Hun snudde seg mot ham og tok av seg hodetelefonene. «Sa du noe?»

Før han rakk å svare, kom en av de kabinansatte inn. «Vi vil lande om tjue minutter.»

Så snart de ble alene, snudde Massimo seg mot Livia igjen. «Hvor lenge sov jeg?»

Hun trakk på skuldrene.

Han bannet inni seg. Han var ikke ferdig med analysen. Pokker, han hadde lovet prosjektlederen at han skulle ha det i innboksen sin før han kom på kontoret den morgenen.

Han bet tilbake beskyldningen han skulle til å slenge mot henne om hvorfor hun ikke hadde vekket ham, og satte seg ned igjen.

Livia hadde lagt teppet over ham. Det var han overbevist om, og han visste ikke om det var den enkle gesten, eller om det var fordi han lå etter med jobbrelaterte ting, som gjorde at han følte at noen hadde helt syre i innvollene hans.

Det var like før han slo. Voldsomme følelser drev gjennom ham, og hans kone, årsaken til all angsten hans, satt nonchalant tilbakelent i setet sitt.

Men siden han kjente henne så godt, visste han at nonchalansen hennes skyldtes at hun gremmet seg. Livia var aldri nonchalant.

Hvorfor hadde hun lagt et teppe over ham?

Det var lettere å fokusere blikket etter den lille blunden, men siden de snart skulle lande, la han vekk pc-en og slo opp skrivebordet og festet det. Alt mens han hatet at han var fullstendig klar over at Livia holdt på å rydde sine ting. Hun unngikk å se på ham like mye som han unngikk å se på henne.

De kunne ikke være fremme i Los Angeles fort nok.

Det ble ikke vekslet et eneste ord til mellom dem før flyet hadde landet trygt.

Massimo hadde behov for å komme seg vekk fra den merkelige, febrile stemningen som hadde påvirket kabinpersonalet like mye som dem. Han grep pc-en og kom seg på bena, men i det øyeblikket han forlot plassen sin, var Livia der i midtgangen, holdt vesken sin tett inntil kroppen, tydelig klar for å flykte, hun også.

Han gikk til den ene siden for å la henne passere, men hun stilte seg på den samme siden.

Øynene deres møttes. De holdt blikket, bare et øyeblikk, men lenge nok til at han så den smerten hun hadde blitt en mester til å skjule for ham.

Han kjente et skarpt trykk i brystet, som om hjertet hans hadde blitt en rose med torner som spiddet ham.

Og så blunket hun, slo blikket ned og mumlet: «Unnskyld meg». Med det sveipet hun forbi ham.

Massimo svelget klumpen i halsen og forlot flyet via den andre utgangen.

To timer etter at de hadde landet i Los Angeles, var de klare til å ta av for den neste strekningen av den lange reisen til Fiji.

Livia hadde vært tilbake til flyet før Massimo. Hun tippet at han hadde gått til den private loungen på flyplassen for å jobbe. Hun hadde gått seg en tur, hele tiden med telefonen, klar for beskjeden om at flyet hadde fylt drivstoff og hun kunne gå om bord igjen. Samtidig  prøvde hun å få tak i Gianluca, den yngste broren sin. Han hadde ikke svart, og ikke hadde han ringt henne tilbake heller. Hun hadde ikke noe ønske om å gå på sightseeing eller gjøre noe av de tingene de fleste gjorde når de hadde et kort stopp på flyplassen i Los Angeles. Bare det å puste inn luften vekket til live de forferdelige følelsene hun hadde hatt inni seg de siste drepende månedene av ekteskapet deres.

Hun hatet Los Angeles. Hun hatet California. Hun hadde ikke kunnet fordra å bo der. Vanligvis forbinder man California med sol og varme, men det hadde ikke vært mye solskinn i livet hennes.

I begynnelsen hadde hun gledet seg over alt det nye. Sammenlignet med Napoli og Roma, var det enormt. Alt var så mye større. Selv himmelen og solen virket større. Men ensomheten hadde begynt å sige innover henne. Hun hadde ingen venner. I motsetning til Massimo, som snakket flytende engelsk, så var ikke hennes engelsk mye å skryte av. Glasshjemmet de hadde delt lå førti kilometer fra sentrum av LA. En så privat mann som Massimo hadde bevisst valgt et hjem langt unna nysgjerrige blikk. De hadde ingen naboer, og husholdningsstaben snakket bare engelsk og spansk.

Hun hadde vært syk av hjemlengsel.

Massimo hadde ikke forstått det. Han hadde ikke prøvd engang.

Det var en merkelig følelse å ta av i solnedgang for andre gang på samme dag. Hun burde ha sovet den første strekningen av reisen, men søvn var det siste hun hadde tenkt på, det siste hun hadde vært i stand til. Solen som la seg for å sove i LA nå, ville snart våkne i Roma.

Hun gjespet og kastet et blikk i Massimos retning. Skilleveggen hans var oppe igjen, men hun kunne fremdeles høre tappingen av fingrene hans på tastaturet. Så mye for pratingen. Stillhet for dem hadde virkelig blitt noe enestående.

En av de kabinansatte kom med puter og dyne til henne og gjorde om setet hennes til seng, mens Livia var på badet og skiftet til pyjamas, fjernet sminken og pusset tennene.

Hun satte pris på soverommet og den behagelige, store dobbeltsengen. Tanken på alle de fantastiske timene de hadde tilbrakt sammen i den, fikk det til å verke i henne. Massimo ville ikke hatt noe imot at hun sov i den nå, men det ville hun ikke. Hun kunne ikke sove i en seng de hadde delt, vel vitende om at når hun våknet, ville puten ved siden av henne være ubrukt. Det hadde det vært vanskelig nok å takle da de var sammen. Massimo sto og strakte på den verkende ryggen sin da Livia kom tilbake til kabinen med toalettvesken trykket inntil seg. Den samme toalettvesken hun hadde brukt da de var gift, og det rørte hjertet hans å se den.

Hun så yngre ut uten sminke og bare iført en kremfarget pysj. Mer sårbar også.

«Jeg skal ha meg en drink. Vil du ha en?»

De mørke brune øynene hennes lyste opp i overraskelse, før de falt på den nyoppredde sengen hans. «Er du ferdig?»

Han nikket. «Beklager at det tok så lang tid. Jeg hadde ikke regnet med å sovne.»

En antydning til smil kom til syne på de fyldige leppene hennes. «Jeg skulle ha vekket deg, men du så helt utmattet ut.»

Hun så utmattet ut. Setet hennes var gjort om til en seng, men uansett hvor komfortabel den var, så var det ikke det samme som å sove i en skikkelig seng. «Hvorfor sover du ikke i sengen vår?»

Det rykket til i ansiktet hennes. «Jeg får det bra her, takk. Ta den, du. Du sov ikke mer enn et par timer.»

De eneste gangene han hadde vært på soverommet om bord etter at hun forlot ham, hadde det vært for å bruke dusjen. Å sove i den sengen han hadde delt med henne … bare tanken fikk det til å stramme seg i magen hans.

Å se den samme motviljen gjenspeile seg i øynene hennes, fikk det til å stramme seg enda mer.

Han tok en flaske med favoritt-bourbonen sin og to glass fra baren akkurat idet flyvertinnen kom inn i kabinen med en isbøtte. Massimo tok den fra henne og hevet et bryn spørrende mot Livia. Hun nølte et øyeblikk før hun nikket. Idet flyvertinnen dempet lyset og forlot kabinen, skjenket han i til dem begge og rakte den ene glasset til Livia.

Hun tok det imot med en mumlende takk, unngikk direkte øyekontakt og passet nøye på at hånden hans ikke kom borti hennes. Han kjente duften av peppermynte fra tannkremen hennes og fanget opp et pust av den milde duften på kremen hun pleide å fjerne sminken med og fuktighetskremen hun avsluttet kveldsrutinen sin med. Kombinasjonen av de to duftene hadde alltid gledet sansene hans mye mer enn parfymen hennes, som også var deilig i seg selv. Parfymen hun sprayet på seg om dagen kunne nytes av alle som kom nær nok. Duftene fra hudpleierutinene hennes før hun gikk til sengs, hadde alltid bare vært for ham.

Fantes det noen annen mann som hadde vært så heldig å få kjenne den duften etter at de skilte lag?

Hun satt på sengen og tok en liten slurk av bourbonen sin. Han kunne ikke unngå å legge merke til den lille svaien av de nakne brystene hennes under pyjamasoverdelen.

Nattøyet hennes var praktisk og var åpenbart valgt for å skjule det meste, men konturene av formene som hadde drevet ham til vanvidd var tydelige under stoffet, og det krevde alt han hadde av viljestyrke å holde blikket fast på ansiktet hennes.

Men han hadde vært like betatt av ansiktet hennes som av kroppen hennes. Med Livia hadde det alltid vært hele pakken. Alt ved henne. Galskap.

Etter et par øyeblikk med anspent stillhet, sa hun: «Skal du prøve å få deg litt søvn, du også?»

Massimo visste hva Livia tenkte. Det at han hadde gjort om setet sitt til seng, var ingen indikasjon på at han faktisk hadde tenkt å hvile.

Han trakk på skuldrene og tok en solid slurk av drinken.

«Hvis jeg klarer.» Han løftet glasset sitt. «Dette burde hjelpe.» Nok alkohol ville gi ham noen dyrbare timer der han kunne glemme fyrverkeriet som skulle sove så nær ham.

«Hvor lenge er det til vi ankommer Fiji?»

Han sjekket klokken sin. «Ni timer til vi lander på Nadi.»

«Får vi et annet fly derfra?» Livia visste svaret allerede, men det virket som om den dempede belysningen hadde skrumpet den store kabinen og gitt den en farlig intimitet.

Hva var det med mørket som kunne endre en stemning så plutselig? Livia hadde vært mørkredd under hele oppveksten. Secondigliano var et farlig nok sted om dagen. Om natten kom alle monstrene ut.

Denne frykten kunne selvfølgelig ikke sammenlignes med den frykten hun følte som barn, men det føltes like sterkt. Med Massimos ansikt i skygger fikk de fine trekkene hans noe djevelsk over seg, som gjorde at hun fikk sommerfugler i magen og huden til å dirre.

«Jeg har chartret et Cessna til å fly oss til Seibua-øya.»

«Du klarte å få endret navnet?» Hun husket ikke det opprinnelige navnet på øya der Massimos bestefar var født og oppvokst.

«Det gjenstår noe papirarbeid, men jeg har fått pålitelig informasjon om at det er i orden.» Han tømte glasset sitt og skjenket seg et nytt, og løftet flasken spørrende mot henne.

Hun ristet på hodet. Ekteskapet med Massimo hadde gitt henne stor sans for bourbon, men for mye alkohol hadde en tendens til å løsne tungebåndene hennes. Og det løsnet hemningene hennes også. Hun hadde aldri hatt noen hemninger overfor Massimo før, men for å komme seg helskinnet gjennom helgen, trengte hun dem like mye som hun trengte forsvaret sitt mot ham.

«Skal du kjøpe et eget Cessnafly for å ha der?»

Han skar en grimase og satte seg omsider på sengen. Lyset fra taket skinte ned på ham. «Yachten er allerede fortøyd der og kan brukes til transport. Hvorvidt jeg kommer til å kjøpe et fly også, avhenger av hvor ofte familien bruker øya.» Resorten som var bygget på øya ville være tilgjengelig for hele den utvidede familien når som helst de måtte ønske det, helt gratis. Den eneste betingelsen var at de behandlet den med respekt.

«Kjenner jeg søsteren din rett, så vil det bli ofte.» Det var tvilsomt om Massimo noensinne kom til å bo der. Hans oppfatning av ferie var å ta seg fri en søndag.

Hun så en antydning til smil på den bestemte munnen hans, men det forsvant bak glasset idet han tok en slurk til.

«Når kom familien din dit?»

«De kom for tre dager siden.»

«Har du vært på øya ennå?»

«Jeg har ikke hatt tid.»

Hun tygget på underleppen istedenfor å si det hun tenkte, at det var typisk Massimo aldri å ha tid til noe annet enn det som dreide seg om jobben. Han hadde gjennomgått et lite helvete og betalt en astronomisk sum for den øya, men resten var det advokatene og regnskapsførerne hans som hadde tatt seg av. Han hadde brukt ytterligere en formue på å få bygget familiekomplekset, men, igjen, det eneste han hadde bidratt med, var å leie inn arkitekter og overføre kontanter. Livia hadde signert på kopien for komplekset noen uker før hun forlot ham. Hun ante ikke om han hadde brydd seg om å gjøre noe mer enn å kaste et blikk på den.

Det var ikke noe poeng for henne å si noe. Det ville bare bli en gjentagelse av den samtalen de hadde hatt før, en samtale som bare førte til en krangel. Eller det som vanligvis skjedde, var at hun bare ble enda sintere fordi han nektet å engasjere seg i samtalen, at hun mistet besinnelsen og Massimo gikk sin vei full av forakt.

Uansett, Massimos bortprioritering av alt som ikke var jobbrelatert, var ikke hennes problem. Ikke nå lenger. Hvis han ville svi av pengene sine på prosjekter og ting han ikke hadde til hensikt å nyte, så var det opp til ham. Hvis han ville holde familien med frynsegoder resten av livet, så var det opp til ham. Han var ingen tenåring, slik som den yngste broren hennes, Gianluca, som ble født sju måneder etter at faren deres døde.

Det var håp for Gianluca. I motsetning til de andre søsknene deres, som hadde bukket under for livet i Secondigliano, så var Gianlucas medmenneskelighet fremdeles intakt. Spørsmålet var om han hadde mot til å ta imot Livias utstrakte hånd og bli med henne langt bort fra volden og narkotikaen som var en så stor del av Espositosenes liv før det var for sent og han satt fast i et liv fylt av kriminalitet.

Det var for sent for Pasquale, som hadde nådd høyt i Don Fortunatos rekker, og for sent for Denise, som hadde giftet seg med en av Pasquales like ambisiøse venner og nå var gravid med deres andre barn. Livias søsken og mor visste alle at Livias dør alltid var åpen for dem. Gianluca var den eneste hun hadde tillatt seg selv å ha noen forhåpninger for, men tiden var i ferd med å løpe fra ham. Han hadde akkurat fylt atten. Hvis Don Fornato bestemte seg for at Gianluca ville være et verdig medlem i gjengen hans, ville han snart slå til.

Mannen Livia hadde giftet seg med, en mann som hatet vold og alt som hadde med narkotika å gjøre, hadde tatt sitt valg da han bare var fem år eldre enn Gianluca. Han hadde valgt å forlate Italia og familien sin, akkurat som bestefaren hans hadde gjort sytti år før ham. Forskjellen var at bestefaren hans hadde forlatt Fiji på grunn av sin store kjærlighet, en engelsk kvinne, og stiftet hjem sammen med henne i England. Da datteren deres Sera hadde giftet seg med en italiener, hadde Jimmy og Elisabeth flyttet igjen, denne gangen til Italia, så de kunne være i nærheten av datteren. For dem kom familien foran alt annet. De sto hverandre så nær som det var mulig å være. Bortsett fra Massimo.

Han hadde ikke noe ønske om å forandre seg. Han så ikke noe galt med det livet han levde, ikke noe galt med å holde en fysisk og emosjonell distanse fra menneskene som elsket ham. Det var et valg han hadde tatt, og det måtte Livia akseptere. Hun kunne ikke forandre på det. Hun hadde prøvd. Da hun innså at den følelsesmessige distansen han hadde til familien også gjaldt henne, og at det aldri ville bli annerledes, hadde hun ikke noe annet valg enn å forlate ham.

Hun hadde ikke albuet seg vekk fra Secondigliano for å tilbringe livet som trofé i et glasskap maskert som et hjem.

Mens hun hadde brukt de siste fire månedene på å komme seg etter bruddet, så hadde Massimo bare gått videre med livet sitt som om hun aldri hadde vært noen del av det.

Hun tømte glasset sitt, satte det i holderen ved siden av sengen og la seg under teppet. «Jeg må få meg litt søvn. God natt.» Så snudde hun ryggen til ham og lukket øynene.

*

Massimo lå under sengeteppet sitt med vidåpne øyne. Han hadde drukket nok til å roe ned en elefant, men det var for mye som skjedde i hodet hans. Og nå var det ikke prosjektet han hadde brukt mer enn et år på som hindret hjernen hans i å koble av.

Han snudde på hodet og betraktet Livias dyne der den hevet og senket seg regelmessig. Han antok at hun hadde sovet rundt en time nå. Han visste alltid når hun sov skikkelig og ikke bare lot som. Når hun bare lot som, lå hun helt stiv uten å si noe.

De hadde ligget sammen den første kvelden de møttes, han hadde ikke sluppet henne av syne fra det øyeblikket de hadde begynt å prate sammen i hotellbaren, og de visste begge at det ikke var noe en-natts-eventyr.  Han hadde døst av etter at de hadde hatt sex, og Livia lå med armene hans rundt seg. Kroppen hans dirret etter det deilige de hadde opplevd sammen, da hun mumlet noe. Det var første gangen han opplevde at hun snakket i søvne. Han oppdaget raskt at hun snakket mye i søvne. Noen ganger var ordene tydelige. Han husket følelsen som hadde brutt ut i ham første gangen hun mumlet navnet hans. Det hadde vært ti ganger større enn det han følte da han ble tilbudt to hundre tusen dollar for det dumme spillet han hadde utviklet i løpet av de kjedelige kveldene han hadde hatt mens han studerte.

Men ikke alle drømmene hennes var like behagelige. Minst en gang i uken måtte han vekke henne fra et mareritt. Mørket fra livet hun hadde levd inntil hun forlot Napoli da hun var atten, hjemsøkte henne fremdeles.

Var det en annen mann som hadde vekket henne opp fra marerittene etter at hun hadde forlatt ham?

Han trykket fingrene mot neseryggen og tvang unna de ubehagelige tankene.

Livias sexliv angikk ham ikke lenger.

Tanken på henne sammen med en elsker hadde aldri slått ham før hun hadde gått om bord i flyet hans, og nå var det det eneste han klarte å tenke på.

I de fire månedene siden hun forlot ham, hadde hans egen libido gått i dvale. Og ut fra de følelsene han kjente på nå, gikk det opp for ham at det var mer enn driftene sine han hadde lagt lokk på.

Som han hadde lagt lokk på lenge før hun forlot ham.

I begynnelsen av ekteskapet hadde de vært så fulle av håp og sikre på at dette ville fungere. De hadde begge vært for dumme til å innse at det ikke var noe mer enn bare begjær, en flammende lidenskap som ville brenne ut av seg selv.

Han hadde vært som beruset av henne. Han hadde aldri møtt noen som henne; tøff på utsiden, men myk som en marshmallow på innsiden. Sa ting som de var. I stand til å stikke med tungen. Men øm og medfølende. En som var villig til å slippe alt hvis det trengtes. Massimo hadde aldri vært en som viste følelser, men det å ta på Livia, hadde kommet helt naturlig. Hun hadde fått frem den siden hos ham helt fra starten av.

Men så hadde ting endret seg. Hans antagelser om at han ville være i stand til å fortsette livet og jobben sin på samme måte som han alltid hadde, men med sin vakre kone å komme hjem til, hadde fort vist seg ikke å stemme.

Sannheten var at han aldri burde ha giftet seg med henne.

*

Det var fremdeles mørkt da Livia våknet. Hun grep telefonen for å sjekke klokken, og ble lettet over å se at det bare var et par timer igjen til de skulle lande.

Hun reiste seg stille for ikke å vekke Massimo, tok toalettvesken sin og satte kursen mot soverommet. Hun trengte en dusj, og dessverre måtte man gå gjennom soverommet for å komme til det største badet.

Idet hun åpnet døren til soverommet og gikk inn, fikk hun bekreftet mistanken sin. Lyset på badet var allerede tent, og duften av Massimos dusjsåpe drev gjennom åpningen i døren. Før hun rakk å trekke seg raskt tilbake, åpnet døren seg, og han trådte over dørstokken like naken som han var da han ble født.

Hun møtte det forskrekkede blikket hans. All luft forsvant fra lungene hennes.

De ble stående og stirre på hverandre.

Halsen hennes snørte seg sammen.

Til å være en mann som sjelden trente, hadde Massimo en fantastisk kropp. Slank, men muskulær, og den olivenfargede huden på brystet hans var dekket med fine hår.

Magen hennes trakk seg sammen, og heten strømmet gjennom  kroppen idet hun la merke til – kunne ikke unngå å legge merke til – den voksende ereksjonen hans,

Hun strammet grepet rundt vesken og trykket den mot brystet.

Reaksjonen hans burde ha fått henne til umiddelbart å snu seg og gå sin vei.

Tatoveringen hans var blitt større og dekket hele overarmen og den venstre skulderen hans, alt i dristige, svarte streker. Den svarte solen, som han en gang hadde fortalt henne symboliserte hans gjenfødelse og som representerte hans måten å streve etter det perfekte på i alt han gjorde, var omkranset av haitenner, som representerte makt, ledelse og beskyttelse. De var nå omkranset av spydspisser. Hun visste ikke hva spydspissene representerte, men hun visste at de måtte bety noe for ham.

Instinktet hennes sa henne at de representerte noe som hadde med henne å gjøre.

Det begynte å prikke i fingrene hennes igjen. Den samme følelsen som nesten hadde fått henne til å ta på det sovende ansiktet hans tidligere. En lengsel etter å ta på tatoveringen hans. Til å ta på ham. En lengsel etter å kjenne varmen av den sterke kroppen hans mot hennes, til å bli svøpt inn i armene hans og ha sex med ham. Det hele slo henne så raskt at hvis han hadde strukket armen ut etter henne,  ville hun ha falt inn i armene hans umiddelbart.

Ingen av dem sa noe på en stund.

Så lukket Massimo øynene.

Da han så på henne igjen, var lidenskapen i øynene hans borte.

Han hadde lagt lokket på følelsene sine igjen.

Han snudde seg og gikk tilbake til dusjrommet, og lukket døren bak seg.

